
viei şi vinului în sistemul organizării comune a pieţei vitivinicole


	


    Parlamentul României adoptă prezenta lege. 
   CAPITOLUL I
  Domeniul de aplicare 

   Art. 1. - (1) Organizarea comună a pieţei vitivinicole conţine reguli privind: 

   a) potenţialul de producţie vitivinicolă; 

   b) mecanismele de piaţă; 

   c) organizaţiile de producători şi organismele de filieră; 

   d) practicile şi tratamentele oenologice, desemnarea, denumirea, prezentarea şi protecţia produselor vitivinicole; 

   e) vinurile şi alte produse vitivinicole de calitate obţinute în areale viticole delimitate; 

   f) regimul schimburilor cu ţări terţe. 

   (2) Principiile de organizare comună a pieţei vitivinicole se referă la: 

   a) menţinerea pe piaţa comunitară a celui mai bun echilibru între cerere şi ofertă; 

   b) posibilitatea producătorilor de a exploata pieţele în expansiune; 

   c) permisivitatea sistemului de a deveni, în mod durabil, mai competitiv; 

   d) eliminarea utilizării intervenţiei statului în cazul producţiei de vin excedentare; 

   e) susţinerea pieţei vitivinicole şi favorizarea continuă a aprovizionării segmentelor din sectorul alcoolului alimentar cu produse de la distilarea vinului; 

   f) recunoaşterea diversităţii regionale şi oficializarea rolului potenţial al grupurilor de producători şi organismelor de filieră. 

   (3) Produsele care sunt obţinute prin valorificarea strugurilor, musturilor, vinurilor şi subproduselor vitivinicole sunt prevăzute în anexa nr. 1. 

   (4) Definiţiile produselor menţionate în anexa nr. 1 şi termenii utilizaţi pentru desemnarea acestora sunt prevăzuţi în anexa nr. 2. 

   (5) Campania de producţie vitivinicolă începe la data de 1 august a fiecărui an şi se încheie la data de 31 iulie a anului următor. 

   CAPITOLUL II
  Potenţialul de producţie vitivinicolă 

   A. Producţia viticolă 

   SECŢIUNEA 1
  Arealele de cultură 

   Art. 2. - În România viţa de vie se cultivă, cu precădere, în arealele consacrate tradiţional acestei activităţi, situate mai ales în zona colinară, pe nisipuri, precum şi pe alte terenuri cu condiţii favorabile, denumite areale viticole, care sunt supuse delimitării teritoriale. 

   Art. 3. - (1) Plantaţiile de viţă de vie se grupează, teritorial, în zone viticole, regiuni viticole, podgorii, centre viticole şi plaiuri viticole. Definiţiile acestora sunt prevăzute în anexa nr. 3. 

   (2) Plantaţiile de viţă de vie situate în afara perimetrului delimitat al podgoriilor şi centrelor viticole sunt considerate vii răzleţe. 

   (3) Încadrarea zonelor viticole, a podgoriilor şi centrelor viticole româneşti în zonele viticole ale Uniunii Europene se realizează pe baza studiilor întreprinse de instituţiile autorizate ale statului român. 

   Art. 4. - (1) Din patrimoniul viticol naţional fac parte următoarele categorii de plantaţii şi terenuri: 

   a) plantaţiile de viţă de vie roditoare, plantaţiile de portaltoi, plantaţiile-mamă furnizoare de coarde-altoi sau de butaşi pentru înrădăcinare şi şcolile de viţe; 

   b) terenurile din arealele viticole rezultate în urma defrişării viilor, aflate în perioada de pregătire pentru plantare; 

   c) alte terenuri din interiorul arealelor viticole care, prin amplasarea lor, completează sau unesc masivele viticole existente şi care prezintă condiţii pentru a fi cultivate cu viţă de vie. 

   (2) Terenurile prevăzute la alin. (1) lit. b) şi c) reprezintă rezerva pentru cultivare cu viţă de vie. 

   Art. 5. - (1) Ministerul Agriculturii, Alimentaţiei şi Pădurilor asigură efectuarea şi actualizarea lucrărilor de delimitare a arealelor viticole, inclusiv a celor destinate producerii vinurilor şi a altor produse vitivinicole cu denumire de origine. 

   (2) Arealele viticole delimitate pentru producerea vinurilor, a produselor pe bază de must şi vin şi a strugurilor de masă cu denumire de origine cuprind terenurile situate într-o podgorie sau într-un centru viticol care, datorită condiţiilor naturale, soiurilor de viţă de vie cultivate şi tehnologiilor de cultură aplicate, permit obţinerea unor produse de înaltă calitate, caracterizate prin originalitatea însuşirilor de calitate care le recomandă să poarte denumirea locului în care au fost produse. 

   Art. 6. - (1) Lucrările de delimitare teritorială a arealelor viticole se evidenţiază distinct în Cadastrul agricol ca un subsistem de evidenţă, denumit Cadastrul viticol, şi urmăresc: 

   a) stabilirea perimetrelor arealelor viticole, în care se includ categoriile de plantaţii viticole şi de terenuri prevăzute la art. 4; 

   b) identificarea şi delimitarea arealelor de producere a vinurilor şi a altor produse vitivinicole cu denumire de origine; 

   c) evidenţa plantaţiilor viticole şi a terenurilor apte de a fi cultivate cu viţă de vie, pe deţinători şi parcele. 

   (2) Ministerul Agriculturii, Alimentaţiei şi Pădurilor împreună cu Ministerul Administraţiei Publice stabilesc normele metodologice de realizare şi de ţinere a Cadastrului viticol, ca o componentă a Cadastrului agricol, cu respectarea normelor metodologice de realizare a Cadastrului general, elaborate de Oficiul Naţional de Cadastru, Geodezie şi Cartografie. 

   SECŢIUNEA a 2-a
  Producerea materialului săditor viticol 

   Art. 7. - (1) În viticultură se admite folosirea următoarelor categorii de material săditor: 

   a) viţe altoite; 

   b) viţe nealtoite din soiuri roditoare; 

   c) viţe portaltoi. 

   (2) Viţele altoite pot fi plantate pe orice tip de sol, iar cele nealtoite, numai pe nisipuri. 

   (3) Pentru producerea viţelor sunt admise următoarele categorii de material de înmulţire: 

   a) coarde-altoi; 

   b) butaşi din soiuri roditoare pentru înrădăcinare; 

   c) butaşi portaltoi pentru altoire sau înrădăcinare. 

   (4) Materialul de înmulţire prevăzut la alin. (3) trebuie să provină din plantaţii-mamă specializate sau din plantaţii viticole recunoscute şi autorizate pentru înmulţire. 

   Art. 8. - (1) Producerea, controlul calităţii şi comercializarea materialului săditor viticol şi de înmulţire se fac cu respectarea prevederilor Legii nr. 75/1995 privind producerea, controlul calităţii, comercializarea şi folosirea seminţelor şi materialului săditor, precum şi înregistrarea soiurilor de plante agricole, republicată. 

   (2) Baza materială aferentă sectorului de producere a materialului săditor viticol, respectiv complexuri de altoire şi forţare, terenuri pentru asolamente, plantaţii-mamă de portaltoi şi coarde-altoi, este protejată prin lege în sensul respectării destinaţiei iniţiale, indiferent de deţinătorii actuali sau viitori. 

   SECŢIUNEA a 3-a
  Înfiinţarea, întreţinerea şi defrişarea plantaţiilor viticole 

   Art. 9. - (1) Soiurile de viţă de vie aflate în cultură se clasifică în următoarele grupe: 

   a) recomandate; 

   b) autorizate; 

   c) autorizate temporar; 

   d) interzise. 

   (2) Definiţiile grupelor de soiuri sunt prevăzute în anexa nr. 3. 

   (3) Ministerul Agriculturii, Alimentaţiei şi Pădurilor organizează elaborarea lucrării de zonare a soiurilor de viţă de vie recomandate şi autorizate pentru cultură în cadrul fiecărui areal şi actualizarea periodică a acestei lucrări. 

   (4) Suprafeţele plantate cu soiuri interzise, respectiv cele cu hibrizi direct producători, situate în arealele viticole şi în extravilanul localităţilor din afara arealelor viticole, se supun defrişării într-un interval de 15 ani de la data publicării prezentei legi, pe baza unor programe de sprijin de reînfiinţare a plantaţiilor, aprobate de Ministerul Agriculturii, Alimentaţiei şi Pădurilor. 

   (5) Pentru suprafeţele plantate cu hibrizi producători direcţi situate în arealele viticole delimitate, Ministerul Agriculturii, Alimentaţiei şi Pădurilor va pune gratuit la dispoziţie producătorilor viticoli materialul săditor din soiuri recomandate şi autorizate pentru replantare. 

   Art. 10. - Înfiinţarea plantaţiilor de viţă de vie se face, cu precădere, în arealele viticole delimitate. Pe terenurile din afara arealelor viticole pot fi înfiinţate plantaţii destinate numai satisfacerii consumului local, pe suprafeţe de preferinţă comasate în apropierea localităţilor amplasate, în special, pe terenuri în pantă, pe terasele râurilor sau pe alte terenuri mai puţin favorabile altor culturi agricole. 

   Art. 11. - (1) În arealele viticole sau în extravilanul localităţilor din afara arealelor viticole înfiinţarea de plantaţii de viţă de vie pe o suprafaţă de peste 0,1 ha de agent economic sau de familie şi extinderea peste această limită a celor existente se pot face numai în baza autorizaţiei de plantare, eliberată de direcţiile generale pentru agricultură şi industrie alimentară judeţene şi a municipiului Bucureşti, potrivit normelor metodologice de aplicare a prezentei legi. Pentru obţinerea autorizaţiei de plantare pe suprafeţe mai mari de 3 ha este necesară prezentarea de către solicitant a unui proiect de înfiinţare a plantaţiei viticole, avizat de unitatea de cercetări vitivinicole din zonă. 

   (2) Autorizaţia de plantare se eliberează, după caz, pe baza unui drept de plantaţie nouă sau de replantare ori de plantare pe o rezervă de teren. Definiţiile termenilor utilizaţi în prezentul alineat sunt prevăzute în anexa nr. 4. 

   (3) Prin familie, în sensul prezentei legi, se înţelege soţii şi copiii necăsătoriţi, dacă gospodăresc împreună cu părinţii lor. 

   (4) Direcţiile generale pentru agricultură şi industrie alimentară judeţene şi a municipiului Bucureşti vor înştiinţa autorităţile administraţiei publice locale în a căror rază teritorială este situat terenul pentru care s-a eliberat autorizaţia de plantare. 

   Art. 12. - (1) Înfiinţarea plantaţiilor de viţă de vie în suprafaţă de peste 0,1 ha de agent economic sau de familie, precum şi extinderea celor existente peste această suprafaţă se fac numai cu soiuri recomandate şi autorizate. Modificarea sortimentului unor plantaţii existente, prin supraaltoiri, se poate face numai prin folosirea soiurilor din aceste categorii. 

   (2) Sunt interzise plantarea de hibrizi direct producători în arealele viticole şi în extravilanul localităţilor situate în afara arealelor viticole, precum şi folosirea materialului săditor provenit din viţe de hibrizi direct producători, pentru plantare în golurile din viile cu soiuri nobile din amplasamentele menţionate. 

   (3) Plantarea hibrizilor interspecifici cu rezistenţă relativă la boli, care sunt obţinuţi prin încrucişări complexe între soiuri de Vitis vinifera şi soiuri aparţinând altor specii ale genului Vitis, pe suprafaţă de cel mult 0,1 ha de familie, poate fi făcută numai în intravilanul localităţilor situate în afara arealelor viticole, în scop ornamental şi pentru asigurarea consumului familial. Lista cuprinzând aceşti hibrizi interspecifici se aprobă prin ordin al ministrului agriculturii, alimentaţiei şi pădurilor. 

   (4) Nerespectarea prevederilor alin. (2) şi (3) are drept consecinţă, pe lângă sancţionarea cu amendă contravenţională, potrivit prezentei legi, şi defrişarea plantaţiei. În cazul în care făptuitorul nu aduce la îndeplinire măsura de defrişare în termen de cel mult 6 luni de la constatarea faptei, direcţia generală pentru agricultură şi industrie alimentară judeţeană şi a municipiului Bucureşti procedează la defrişarea plantaţiei şi îl obligă pe cel în cauză la plata tuturor cheltuielilor aferente. 

   (5) Prin plantare se înţelege fixarea la loc definitiv a viţelor altoite, înrădăcinate sau a porţiunilor de viţă de vie, în scopul producerii de struguri, de coarde-altoi şi coarde-portaltoi. 

   Art. 13. - În scopul adaptării producţiei vitivinicole la cerinţele pieţei şi în vederea asigurării calităţii produselor vitivinicole se instituie regimul de concentrare, specializare şi reconversiune al plantaţiilor viticole: 

   a) în arealele viticole delimitate; 

   b) în afara arealelor viticole, pentru înlocuirea viilor hibride din extravilanul localităţilor cu soiuri nobile recomandate şi autorizate şi limitarea acestora la cerinţele satisfacerii consumului local. 

   Art. 14. - (1) Deţinătorii de plantaţii viticole au obligaţia să execute lucrările de întreţinere a viilor, în mod deosebit tratamentele de combatere a bolilor şi dăunătorilor, în condiţii tehnice corespunzătoare şi în perioade optime, conform prevederilor normelor metodologice de aplicare a prezentei legi. 

   (2) Viile destinate producerii de vinuri cu denumire de origine vor fi supuse unui regim special de control cu privire la respectarea condiţiilor de cultură, stabilite prin normele tehnice emise de Oficiul Naţional al Denumirilor de Origine pentru Vinuri şi Alte Produse Vitivinicole (O.N.D.O.V.), în baza ordinului ministrului agriculturii, alimentaţiei şi pădurilor, prin care s-a acordat dreptul de producere a vinului cu denumire de origine. 

   (3) Prin lucrările executate în plantaţii nu vor fi distruse sau deteriorate amenajările pedo- şi hidroameliorative. 

   Art. 15. - (1) Defrişarea plantaţiilor de viţă de vie în suprafaţă mai mare de 0,1 ha de agent economic sau de familie se face numai pe baza autorizaţiei de defrişare a viilor, eliberată de direcţia generală pentru agricultură şi industrie alimentară judeţeană şi a municipiului Bucureşti, potrivit normelor metodologice stabilite de Ministerul Agriculturii, Alimentaţiei şi Pădurilor. 

   (2) Prin defrişare se înţelege eliminarea completă a butucilor care se găsesc pe un teren cultivat cu viţă de vie. 

   Art. 16. - Pentru abandonul definitiv al suprafeţelor cu hibrizi direct producători interzişi la plantare, mai mari de 0,1 ha de agent economic sau de familie, se acordă prime de abandon în condiţiile prevăzute de normele metodologice de aplicare a prezentei legi. 

   SECŢIUNEA a 4-a
  Producţia de struguri 

   Art. 17. - (1) În funcţie de însuşirile lor tehnologice, strugurii pot avea următoarele destinaţii: 

   a) consum în stare proaspătă; 

   b) vinificaţie; 

   c) industrializare: producere de sucuri, musturi concentrate, dulceţuri, compoturi şi stafide. 

   (2) Strugurii de masă destinaţi comercializării în stare proaspătă trebuie să corespundă normelor de calitate stabilite prin standarde. Strugurii din soiurile de masă, improprii consumului în stare proaspătă, pot fi vinificaţi, cu condiţia ca vinurile să fie destinate numai consumului familial, distilării sau producerii oţetului. 

   (3) Strugurii de masă obţinuţi din anumite soiuri cultivate în arealele cu condiţii favorabile, recunoscute pentru vocaţia lor, caracterizaţi prin însuşiri calitative deosebite, stabilite prin norme tehnice elaborate de Ministerul Agriculturii, Alimentaţiei şi Pădurilor, pot fi valorificaţi cu denumire de origine. 

   (4) Strugurii obţinuţi din soiurile de masă admise ca având funcţii mixte pot fi valorificaţi pentru consum în stare proaspătă, în condiţiile respectării normelor de calitate stabilite prin standarde, sau la vinificaţie, în vederea producerii vinului de masă sau a distilatului de vin. 

   (5) Lista cuprinzând soiurile cu funcţii mixte este aprobată prin ordin al ministrului agriculturii, alimentaţiei şi pădurilor. 

   B. Producţia vinicolă 

   SECŢIUNEA 1
  Vinurile şi produsele pe bază de must şi de vin 

   Art. 18. - În funcţie de caracteristicile lor calitative şi de compoziţie, precum şi de tehnologia de producere, vinurile sunt clasificate în: vinuri de masă, vinuri de calitate şi vinuri speciale, astfel: 

   a) vinurile de masă se obţin din soiuri de mare producţie, cultivate în arealele viticole specializate în acest scop. De asemenea, ele pot fi obţinute şi din soiuri de masă cu funcţii mixte, precum şi din soiuri pentru vinuri de calitate, ai căror struguri nu îndeplinesc condiţiile prevăzute pentru această categorie. Din categoria vinurilor de masă fac parte şi cele din viile răzleţe. Vinurile de masă trebuie să aibă tăria alcoolică dobândită de minimum 8,5% în volume. Sub această tărie alcoolică produsele nu pot fi puse în vânzare pentru consum sub denumirea de vin. 

    Definirea noţiunilor de tărie alcoolică este prevăzută în anexa nr. 2; 

   b) vinurile de calitate se obţin din soiurile cu însuşiri tehnologice superioare, cultivate în arealele viticole consacrate acestei destinaţii, după o tehnologie proprie. Tăria alcoolică dobândită, fără adaos, a vinurilor de calitate trebuie să fie de cel puţin 10,5% în volume. 

    Vinurile de calitate sunt clasificate în: 

   1. vinuri de calitate cu indicaţie geografică recunoscută; 

   2. vinuri de calitate cu denumire de origine controlată. 

    Vinurile de calitate, care se disting prin originalitatea însuşirilor lor imprimate de locul de producere, de soiul sau sortimentul de soiuri, de modul de cultură şi de tehnologia de vinificaţie folosită, pot fi încadrate în categoria vinurilor de calitate superioară cu denumire de origine controlată. Tăria alcoolică dobândită a acestora trebuie să fie de minimum 11% în volume. 

    Punerea în consum a vinurilor de calitate superioară cu denumire de origine controlată se face sub numele arealului de producere delimitat, în mod obişnuit al centrului viticol, eventual al plaiului viticol, precum şi al soiului sau al sortimentului de soiuri. 

    Vinurile de calitate fără denumire de origine controlată sunt comercializate prin indicarea provenienţei lor geografice recunoscute, cu sau fără menţiunea soiului sau a sortimentului de soiuri; 

   c) vinurile speciale sunt obţinute din musturi sau vinuri, prin aplicarea unor tratamente autorizate şi caracteristici determinate de însuşirile tehnologice ale materiei prime şi de tehnologia folosită pentru producerea lor. 

    Din categoria vinurilor speciale fac parte: vinurile spumante, vinurile spumoase, vinurile aromatizate, vinurile licoroase şi alte asemenea vinuri autorizate în condiţiile legii. 

    Pentru producerea unor vinuri speciale se admite folosirea de substanţe aromatizante naturale extrase din plante, autorizate în condiţiile legii. 

   Art. 19. - Folosirea de arome sau de extracte la producerea vinurilor este interzisă. Singura aromatizare acceptată este cea datorată contactului vinului cu lemnul de stejar. 

   Art. 20. - (1) Din mustul de struguri se pot obţine, în afară de vin: suc de struguri, must tăiat, must de struguri concentrat, must de struguri concentrat rectificat, tulburel, mistel, precum şi alte produse autorizate. 

   (2) Prin prelucrarea vinului pot fi obţinute următoarele produse: vin alcoolizat, distilat de vin, alcool de origine viticolă, oţet din vin, iar din distilatul de vin pot fi obţinute romaniacul şi rachiul de vin. 

   (3) Principalele produse secundare obţinute din vinificaţie sunt tescovina de struguri şi drojdia de vin. Prin prelucrarea obligatorie a acestora în distilerii care deţin licenţe de fabricaţie se obţin rachiuri, alcool de origine viticolă, precum şi alte produse. 

   (4) Se interzice folosirea oricărui produs secundar şi a sucului de struguri pentru obţinerea de vinuri, indiferent de tehnologiile folosite. 

   (5) Condiţiile de obţinere a produselor derivate din must, vin şi subproduse vinicole se stabilesc prin normele metodologice de aplicare a prezentei legi. 

   Art. 21. - (1) Vinul de hibrizi direct producători sau de hibrizi interspecifici cu rezistenţă relativă la boli, aşa cum sunt definiţi la art. 12 alin. (3), este destinat numai consumului familial, obţinerii alcoolului de origine vinicolă, precum şi a oţetului. 

   (2) Vinul rezultat în urma unui amestec între vin de hibrizi direct producători şi vin provenit din soiuri nobile este considerat vin de hibrizi direct producători şi va fi valorificat în condiţiile prevăzute la alin. (1). 

   SECŢIUNEA a 2-a
  Vinurile şi produsele pe bază de must şi de vin cu denumire de
origine controlată şi cu indicaţie geografică recunoscută 

   Art. 22. - (1) Un vin poate purta o denumire de origine controlată, cu condiţia ca aceasta să fie consacrată prin tradiţie şi printr-un renume rezultat din caracteristicile calitative ale produsului, determinate de factori naturali şi umani. 

   (2) Vinurile cu denumire de origine controlată pot fi obţinute numai prin respectarea unor condiţii speciale, referitoare la: arealul de producere, soiurile sau sortimentul de soiuri, recomandate şi autorizate, conţinutul în zahăr al strugurilor la cules, tăria alcoolică naturală şi cea dobândită a vinului, producţia maximă la hectar, metodele de cultură, procedeele de vinificare, examenul analitic şi organoleptic, ambalarea, etichetarea şi efectuarea controlului. 

   (3) Denumirile de origine pot fi acordate şi unor vinuri speciale, romaniacuri, în condiţiile prevăzute de lege. 

   Art. 23. - (1) Vinurile cu denumire de origine controlată sunt cele obţinute din struguri produşi în cadrul podgoriei sau centrului viticol independent, delimitate pentru denumirea aprobată prin ordin al ministrului agriculturii, alimentaţiei şi pădurilor, cu condiţia ca vinificarea, depozitarea, condiţionarea, maturarea şi îmbutelierea lor să se facă în interiorul arealului respectiv. 

   (2) În cazuri speciale şi sub control strict, condiţionarea şi îmbutelierea vinurilor cu denumire de origine controlată pot fi făcute în unităţi specializate, în afara podgoriei sau centrului viticol independent în care au fost produşi strugurii. În aceste cazuri se vor menţiona în mod obligatoriu pe etichetă îmbuteliatorul şi locul îmbutelierii. 

   (3) În condiţii de forţă majoră se admite ca producerea vinurilor cu denumire de origine controlată să se facă în unităţi specializate, situate într-un areal alăturat celui în care au fost produşi strugurii. 

   Art. 24. - (1) Protecţia indicaţiei geografice recunoscute este realizată în cazul în care vinul este obţinut într-o regiune viticolă sau într-o zonă de producţie recunoscută, iar calitatea, renumele sau alte caracteristici ale vinului sunt specifice locului de provenienţă. 

   (2) Pentru vinurile cu indicaţie geografică recunoscută producerea strugurilor şi a vinului este legată de locul de provenienţă, iar celelalte activităţi privind depozitarea, condiţionarea şi pregătirea vinurilor pentru comercializare pot fi efectuate în afara acestuia. 

   SECŢIUNEA a 3-a
  Condiţiile de calitate şi de producere a vinurilor şi a produselor
pe bază de must, vin şi subproduse vinicole 

   Art. 25. - Vinurile şi celelalte produse obţinute din must, vin şi subproduse vinicole trebuie să corespundă, în momentul punerii lor în consum, caracteristicilor calitative şi de compoziţie stabilite prin normele metodologie de aplicare a prezentei legi şi prin standardele în vigoare. 

   Art. 26. - (1) Practicile şi tratamentele utilizate în obţinerea vinurilor şi a băuturilor pe bază de must, vin şi subproduse vinicole trebuie să asigure o bună elaborare, conservare şi evoluţie a produselor respective. Aplicarea lor nu trebuie să conducă la modificări ale compoziţiei acestor băuturi în afara unor limite normale, asigurându-se păstrarea însuşirilor lor de naturaleţe şi autenticitate. 

   (2) Practicile şi tratamentele autorizate pentru a fi aplicate în producerea musturilor, a vinurilor şi a celorlalte produse derivate din must, vin şi subproduse vinicole se stabilesc prin normele metodologice de aplicare a prezentei legi, ele urmând să fie permanent puse de acord cu progresele realizate în acest domeniu. 

   (3) În anii cu condiţii nefavorabile pentru acumularea zaharurilor în mustul de struguri, se poate autoriza în mod excepţional de către Ministerul Agriculturii, Alimentaţiei şi Pădurilor, prin Oficiul Naţional al Viei şi Vinului (O.N.V.V.), ridicarea potenţialului alcoolic al vinurilor, în echivalenţă a cel mult 2% alcool în volume, cu condiţia ca tăria alcoolică totală a vinurilor să nu o depăşească pe cea obţinută în anii normali, ea neputând fi mai mare de 12,5% în volume. 

   (4) Este interzisă şi se pedepseşte, potrivit legii, falsificarea sau substituirea vinurilor ori a băuturilor pe bază de must, vin şi subproduse vinicole. Se consideră ca fiind falsificări: diluarea vinului cu apă; mascarea unor defecte sau alterări ale vinurilor prin adaosuri care determină modificări ale gustului, aromei şi compoziţiei naturale ale acestora; prepararea de băuturi din drojdie şi tescovină cu adaos de zahăr, precum şi folosirea oricăror practici nepermise prin normele metodologice de aplicare a prezentei legi. Prin substituire se înţelege producerea şi comercializarea vinurilor, a băuturilor pe bază de must şi vin şi a subproduselor vitivinicole, precum şi prezentarea acestora sub o identitate falsă. 

   Art. 27. - (1) Comercializarea sub denumirea de vin a produselor realizate din alte materii prime decât struguri este interzisă. 

   (2) Băuturile obţinute pe bază de must şi vin, care nu îndeplinesc condiţiile prevăzute în prezenta lege, precum şi în normele metodologice de aplicare a acestei legi, vor purta denumiri în care nu va fi utilizat termenul vin, singur sau prin asociere cu alţi termeni. 

   Art. 28. - Vinurile şi produsele pe bază de must, vin şi subproduse vinicole, importate sau destinate exportului, trebuie să corespundă criteriilor calitative şi de compoziţie stabilite prin normele interne de producţie şi de consum, precum şi prin normele internaţionale. Pentru produsele destinate exclusiv exportului, la solicitarea sau cu acceptarea clientului extern se pot folosi şi alte practici şi tratamente oenologice, precum şi alte limite de compoziţie, autorizate în ţara importatoare. 

   Art. 29. - (1) Producătorii, depozitarii şi comercianţii de vinuri cu ridicata trebuie să facă o declaraţie de stocuri, care se depune şi se înregistrează în 3 exemplare la autorităţile administraţiei publice locale în a căror rază teritorială sunt depozitate produsele, înainte de data de 15 august a fiecărui an. Un exemplar se păstrează de către deponent, un exemplar se depune la primărie şi un alt exemplar se transmite la direcţia generală pentru agricultură şi industrie alimentară judeţeană sau a municipiului Bucureşti. 

   (2) În termen de 15 zile de la terminarea fermentării mustului, dar nu mai târziu de data de 15 decembrie a anului de recoltă, producătorii de vin au obligaţia de a întocmi o declaraţie de recoltă, care se înregistrează şi se depune în 3 exemplare la autorităţile administraţiei publice locale în a căror rază teritorială este depozitat vinul. Producătorii de vin sunt obligaţi să păstreze un exemplar şi să transmită câte un exemplar la primărie şi la direcţia generală pentru agricultură şi industrie alimentară judeţeană sau a municipiului Bucureşti. 

   (3) În cazul solicitării dreptului de folosire a unei denumiri de origine, un exemplar al declaraţiei de recoltă va fi depus şi la oficiul teritorial al Oficiului Naţional al Denumirilor de Origine pentru Vinuri şi Alte Produse Vitivinicole. 

   (4) Producătorii care deţin o suprafaţă totală de vie de până la 0,5 ha de familie sunt scutiţi de a face declaraţii de stocuri şi de recoltă. 

   Art. 30. - (1) Dreptul de producere a vinului şi a altor produse pe bază de must şi de vin cu denumire de origine, în cadrul unui anumit areal, se acordă prin autorizaţii eliberate de organele împuternicite în acest scop. 

   (2) Dreptul folosirii de către producători a unor denumiri de origine, pentru anumite loturi de vin şi distilate din vin produse, se acordă anual, prin eliberarea unor certificate de atestare a denumirilor de origine, de către organele autorizate în acest scop, în baza verificărilor efectuate de specialişti împuterniciţi de Ministerul Agriculturii, Alimentaţiei şi Pădurilor, în legătură cu respectarea condiţiilor impuse pentru cultura viţei de vie şi producerea vinurilor şi în baza controlului efectuat de laboratoare autorizate asupra caracteristicilor chimice şi organoleptice ale vinurilor. 

   (3) Certificatul de atestare a denumirii de origine se retrage în mod obligatoriu de organele de control abilitate în acest scop ori de câte ori se constată, la producător sau la comerciant, că vinul în cauză, indiferent de faza sa de evoluţie, nu mai corespunde condiţiilor de calitate prevăzute pentru denumirea respectivă. 

   (4) Evidenţa stocurilor de vin cu denumire de origine este ţinută de producător, care este obligat să înscrie într-un registru special toate livrările de vin, până la limita cantităţii certificate. 

   Art. 31. - Producerea în vederea comercializării a vinurilor, a vinurilor speciale, a romaniacurilor, a altor băuturi pe bază de must şi vin, precum şi a oţetului din vin poate fi făcută numai de agenţi economici şi de producători particulari, pe baza licenţei de fabricaţie eliberate de Ministerul Agriculturii, Alimentaţiei şi Pădurilor, cu avizul Ministerului Sănătăţii şi Familiei. 

   SECŢIUNEA a 4-a
  Valorificarea vinurilor şi a celorlalte produse vinicole 

   Art. 32. - Comercializarea vinurilor şi a produselor pe bază de must şi vin se face de către agenţii economici şi producătorii particulari, prin comerţul cu ridicata şi comerţul cu amănuntul, în condiţiile legii. 

   Art. 33. - Producătorii şi comercianţii de produse în vrac sunt obligaţi să ţină evidenţa acestora, conform normelor metodologice de aplicare a prezentei legi. Sunt scutiţi de a ţine aceste evidenţe producătorii care deţin o suprafaţă de vie de până la 0,5 ha. 

   Art. 34. - (1) Importul şi exportul de vinuri şi de alte produse pe bază de must şi vin se fac în conformitate cu acordurile comerciale bazate pe contingente, taxe vamale şi certificate de origine. 

   (2) Calitatea vinurilor şi a celorlalte băuturi provenite din must, vin şi distilate importate trebuie dovedită prin declaraţii de conformitate, certificate de calitate şi buletine de analiză, eliberate de laboratoarele recunoscute în ţara de origine, prin care producătorul confirmă că produsul îndeplineşte nivelul calitativ garantat. Confirmarea certificării din ţările de origine a produselor şi a conţinutului etichetelor se face prin grija importatorilor. Certificatele vor conţine, în măsura în care convenţia dintre state nu prevede altfel, informaţii de recunoaştere-identificare, cum ar fi: marca producătorului, denumirea produsului, principalele caracteristici calitative de referinţă, data fabricaţiei, termenul de valabilitate. Verificarea respectării condiţiilor calitative se va face prin testarea acestor produse în laboratoare autorizate sau în baza recunoaşterii reciproce cu organismele similare din alte ţări, în condiţiile prevăzute de normele internaţionale recunoscute şi aplicate în România. 

   (3) Vinurile şi celelalte băuturi provenite din must şi vin, importate în vrac, vor fi comercializate sub denumirea cu care au fost importate. 

   (4) Produsele vinicole livrate la export vor fi însoţite de documentele prevăzute în reglementările în vigoare şi în contractul părţilor. 

   (5) Statul asigură protejarea producţiei interne vitivinicole, prin stabilirea de taxe vamale la produsele similare din import, inclusiv la spirt, băuturi spirtoase şi melasă, până la nivelul maxim permis de acordurile şi convenţiile internaţionale la care România este parte. 

   Art. 35. - Vinurile şi celelalte băuturi pe bază de must şi vin pot fi puse în consum sub formă îmbuteliată sau neîmbuteliată. Îmbutelierea este obligatorie în cazul sucurilor de struguri, vinurilor cu denumire de origine controlată, vinurilor cu indicaţie geografică, romaniacurilor, vinurilor speciale, cu excepţia pelinului. 

   Art. 36. - (1) Etichetarea este obligatorie pentru toate vinurile şi băuturile pe bază de must şi vin, puse în consumaţie sub formă îmbuteliată. 

   (2) În sistemul de etichetare se folosesc indicaţiile obligatorii sau, după caz, cele facultative, potrivit precizărilor stabilite prin reglementările în vigoare. 

   (3) Înscrierea pe etichete a indicaţiilor, însemnelor sau ilustraţiei, susceptibile de a crea confuzii cu privire la originea, natura ori categoria produsului, este interzisă, potrivit reglementărilor în vigoare. 

   CAPITOLUL III
  Mecanismele de piaţă 

   Art. 37. - (1) Se instituie un regim de ajutoare la stocajul privat pentru vin de masă, mustul de struguri, mustul de struguri concentrat şi mustul de struguri concentrat rectificat şi la utilizarea de către producători a mustului de struguri concentrat şi a mustului de struguri concentrat rectificat. 

   (2) Statul sprijină producătorii pentru stocajul privat al produselor menţionate anterior şi pentru utilizarea mustului de struguri concentrat şi a mustului de struguri concentrat rectificat, prin subvenţii acordate din bugetul Ministerului Agriculturii, Alimentaţiei şi Pădurilor, prin organele sale teritoriale, cu avizul Ministerului Finanţelor Publice. 

   (3) Sursele de finanţare pentru aceste ajutoare sunt stabilite prin hotărâre a Guvernului. 

   (4) Se acordă ajutoare pentru utilizarea mustului de struguri concentrat şi a mustului de struguri concentrat rectificat pentru: 

   a) obţinerea sucului de struguri şi a sucului concentrat de struguri; 

   b) efectuarea unor practici oenologice. 

   Art. 38. - (1) Statul poate interveni prin adoptarea de măsuri privind distilarea vinului, în cazul unor situaţii de criză susceptibile de a provoca perturbări ale pieţei datorită unor importante excedente şi/sau unor probleme de calitate. 

   (2) Măsurile au drept scop: 

   a) absorbţia cantităţilor excedentare de vin; 

   b) asigurarea continuităţii aprovizionării pieţei de la o recoltă la alta. 

   (3) Măsurile pot fi limitate la anumite categorii de vin sau la anumite zone de producere. Ele nu pot fi aplicate vinurilor de calitate produse în arealele viticole delimitate decât la cererea producătorilor. 

   Art. 39. - Modalităţile de acordare a ajutoarelor către producători pentru stocajul privat al produselor menţionate şi pentru utilizarea mustului de struguri concentrat şi a mustului de struguri concentrat rectificat, precum şi sistemul de plăţi pentru distilare sunt prevăzute în normele metodologice de aplicare a prezentei legi. 

   CAPITOLUL IV
  Organizaţiile de producători şi organismele de filieră 

   Art. 40. - (1) Statul sprijină înfiinţarea organizaţiilor de producători şi a filierelor pe produs prin legi speciale. 

   (2) Prin constituirea organizaţiilor de producători, realizată pe baza iniţiativei libere a acestora, se urmăresc: 

   a) orientarea producţiei şi adaptarea acesteia la cerinţele pieţei, sub aspectul calităţii şi cantităţii; 

   b) promovarea concentrării ofertei şi valorificarea producţiei pe piaţă; 

   c) promovarea practicilor culturale, tehnicilor de producţie şi de gestiune a reziduurilor, cu respectarea protecţiei mediului ambiant, protecţia calităţii apei, a solului şi a peisajului, asigurându-se totodată conservarea şi/sau favorizarea biodiversităţii; 

   d) reducerea costurilor de producţie şi regularizarea preţurilor de producţie. 

   (3) Noţiunea filieră se referă la un produs sau la o grupă de produse şi comportă două aspecte principale: 

   a) identificarea produselor, a itinerarelor urmate de acestea şi a organismelor de filieră, reprezentate prin agenţi economici şi operatori existenţi de-a lungul filierei; 

   b) analiza mecanismelor şi a politicilor de reglare a filierei produselor, structuri şi funcţionarea pieţei, intervenţiile statului prin subvenţii, credite, fiscalitate, politici comerciale şi altele asemenea. 

   Art. 41. - (1) În vederea ameliorării funcţionării pieţei vinurilor de calitate cu denumire de origine controlată şi a celor de calitate cu indicaţie geografică recunoscută, Guvernul analizează propunerile organismelor de filieră, astfel cum sunt definite la art. 40 alin. (3) lit. a), în acest domeniu şi stabileşte regulile de comercializare şi de reglare a ofertei în raport cu cererea pe piaţă. 

   (2) Acţiunile întreprinse de organismele de filieră vizează: 

   a) intensificarea punerii în valoare a potenţialului de producţie; 

   b) orientarea producţiei spre produse mai adaptate la cerinţele pieţei şi la gusturile şi aspiraţiile consumatorilor, îndeosebi pentru calitatea produselor şi protecţia mediului; 

   c) ameliorarea calităţii produselor în toate stadiile de producţie, vinificare şi comercializare; 

   d) limitarea folosirii substanţelor fitosanitare şi a altor substanţe care afectează calitatea produselor, protecţia solului şi a apei; 

   e) valorificarea vinurilor şi a altor băuturi pe bază de must şi vin de calitate cu denumire de origine controlată, a vinurilor de calitate cu indicaţie geografică recunoscută, a etichetării corespunzătoare produselor de calitate; 

   f) promovarea viticulturii ecologice, a combaterii integrate sau a altor măsuri alternative de producţie, cu asigurarea protecţiei mediului ambiant; 

   g) ameliorarea cunoaşterii şi transparenţei producţiei şi pieţei; 

   h) coordonarea valorificării pe piaţă a produselor, prin studii de piaţă; 

   i) elaborarea contractelor-tip compatibile cu reglementările comunitare. 

   CAPITOLUL V
  Îndrumarea şi coordonarea realizării producţiei vitivinicole 

   Art. 42. - În vederea îndeplinirii atribuţiilor legate de orientarea activităţilor din domeniul viticulturii şi vinificaţiei, precum şi pentru îndrumarea şi controlul tehnic de specialitate în realizarea producţiei vitivinicole se înfiinţează şi funcţionează: 

   a) Inspecţia de Stat pentru Controlul Tehnic Vitivinicol; 

   b) Oficiul Naţional al Denumirilor de Origine pentru Vinuri şi Alte Produse Vitivinicole; 

   c) Oficiul Naţional al Viei şi Vinului. 

   Art. 43. - (1) Inspecţia de Stat pentru Controlul Tehnic Vitivinicol, denumită în continuare I.S.C.T.V., funcţionează ca direcţie în cadrul Ministerului Agriculturii, Alimentaţiei şi Pădurilor. 

   (2) I.S.C.T.V. are structuri organizatorice în cadrul direcţiilor generale pentru agricultură şi industrie alimentară judeţene şi a municipiului Bucureşti, care se aprobă prin ordin al ministrului agriculturii, alimentaţiei şi pădurilor. 

   Art. 44. - Personalul încadrat la I.S.C.T.V. este salarizat conform aceloraşi norme şi criterii ca şi restul personalului încadrat în minister sau la direcţiile generale pentru agricultură şi industrie alimentară judeţene şi a municipiului Bucureşti. 

   Art. 45. - Cheltuielile curente şi de capital ale I.S.C.T.V. se finanţează din bugetul de stat stabilit pentru Ministerul Agriculturii, Alimentaţiei şi Pădurilor. 

   Art. 46. - I.S.C.T.V. asigură supravegherea aplicării legii în realizarea producţiei de struguri, de vinuri şi a altor produse vitivinicole, inclusiv a celor cu denumire de origine controlată, având următoarele atribuţii: 

   a) respectarea legislaţiei privind înfiinţarea şi defrişarea plantaţiilor viticole, modul de întreţinere a acestora şi de conservare a amenajărilor de combatere a eroziunii solului la producătorii de orice fel, indiferent de forma de proprietate sau de exploatare; 

   b) avizarea cererilor întocmite pentru înfiinţarea şi defrişarea plantaţiilor viticole pe suprafeţe mai mari de 0,1 ha de familie sau agent economic, în vederea acordării autorizaţiilor de plantare, respectiv de defrişare, de către direcţiile generale pentru agricultură şi industrie alimentară judeţene, respectiv a municipiului Bucureşti; 

   c) colaborarea cu specialiştii Inspecţiei de Stat pentru Calitatea Seminţelor şi a Materialului Săditor din cadrul Ministerului Agriculturii, Alimentaţiei şi Pădurilor, în scopul aplicării normelor de producere şi comercializare a materialului săditor viticol; 

   d) verificarea şi controlul modului de aplicare a prevederilor legale privind producerea, în vederea comercializării, a strugurilor, vinurilor şi a celorlalte produse vitivinicole, indiferent de producător; 

   e) respectarea practicilor şi a tratamentelor admise în producerea vinurilor şi a altor produse vitivinicole, efectuarea controlului analitic al vinurilor şi băuturilor alcoolice distilate cu indicaţie geografică recunoscută, în vederea comercializării lor, prin intermediul laboratoarelor autorizate; 

   f) exercitarea controlului tehnic în toate fazele producerii vinurilor şi a celorlalte produse cu denumire de origine, precum şi asupra eliberării documentelor necesare pentru atestarea calităţii produselor respective, inclusiv la comercializare; 

   g) executarea de expertize tehnice şi analize în domeniul realizării producţiei de struguri, vinuri şi alte produse vitivinicole; 

   h) exercitarea controlului tehnic în toate fazele producerii băuturilor alcoolice distilate cu indicaţie geografică recunoscută şi asupra eliberării documentelor necesare pentru atestarea calităţii produselor respective, inclusiv la comercializare; 

   i) verificarea activităţii laboratoarelor autorizate de Ministerul Agriculturii, Alimentaţiei şi Pădurilor, în vederea efectuării de analize şi expertize la vinuri şi alte băuturi obţinute din must şi subproduse vitivinicole pentru consumul intern şi pentru export; 

   j) executarea în colaborare cu Oficiul Naţional al Denumirilor de Origine pentru Vinuri şi Alte Produse Vitivinicole a unor acţiuni de control tehnic în legătură cu producerea vinurilor şi a altor produse vitivinicole cu denumire de origine controlată, pentru piaţa internă şi pentru export; 

   k) verificarea respectării prevederilor prezentei legi, precum şi ale Ordonanţei de urgenţă a Guvernului nr. 97/2001 privind reglementarea producţiei, circulaţiei şi comercializării alimentelor sau ale altor acte normative în vigoare; 

   l) interzicerea, până la remedierea abaterilor constatate, a funcţionării unităţilor care produc, prelucrează, depozitează, transportă sau comercializează vinuri, alte produse vitivinicole şi băuturi alcoolice distilate cu indicaţie geografică recunoscută şi care nu corespund cerinţelor de calitate prevăzute de reglementările în vigoare, precum şi folosirea unor materii prime, aditivi, adjuvanţi, materiale de ambalare, echipamente, ustensile, utilaje şi substanţe de decontaminare necorespunzătoare calitativ; 

   m) constatarea vinurilor, a altor produse vitivinicole şi băuturilor alcoolice distilate cu indicaţie geografică recunoscută ca fiind improprii consumului ori necorespunzătoare calitativ; limitarea sau interzicerea utilizării şi comercializării în alte scopuri ori dispunerea distrugerii lor, în conformitate cu reglementările în vigoare; 

   n) aplicarea sechestrului pe loturile de vinuri, de alte produse vitivinicole şi de băuturi alcoolice distilate cu indicaţie geografică recunoscută, ca fiind necorespunzătoare sub aspect calitativ, până la clarificarea situaţiei lor. Deţinătorii produselor sechestrate trebuie să asigure condiţii de păstrare şi conservare adecvate, până la finalizarea situaţiei create; 

   o) prelevarea probelor din produsele controlate şi din alte materiale auxiliare necesare procesului de producţie, pentru analizele efectuate în laboratoarele autorizate. Contravaloarea acestor analize se stabileşte conform tarifelor de plată folosite de acestea şi care se suportă de agentul economic controlat; 

   p) păstrarea secretului profesional, pentru a nu divulga unei terţe părţi datele confidenţiale de care a luat cunoştinţă în timpul controlului; 

   r) verificarea, prin sondaj, a corectitudinii întocmirii declaraţiilor de stocuri şi de recoltă, scriptic şi faptic, indiferent de declarant, persoană fizică sau juridică; 

   s) verificarea licenţelor de fabricaţie solicitate de persoane fizice sau juridice care produc vin, produse pe bază de must, vin şi băuturi alcoolice distilate cu indicaţie geografică recunoscută, destinate comercializării; 

    ş) propunerea retragerii licenţei de fabricaţie a unităţilor producătoare şi de comercializare a produselor menţionate, necorespunzătoare calitativ şi contrare legii; 

   t) îndeplinirea altor atribuţii stabilite de actele normative în vigoare. 

   Art. 47. - Sumele încasate de I.S.C.T.V. din amenzi şi din prestări de servicii se varsă în fondul special "Dezvoltarea agriculturii româneşti", constituit potrivit prevederilor Legii nr. 268/2001 privind privatizarea societăţilor comerciale ce deţin în administrare terenuri proprietate publică şi privată a statului cu destinaţie agricolă şi înfiinţarea Agenţiei Domeniilor Statului, la dispoziţia Ministerului Agriculturii, Alimentaţiei şi Pădurilor, urmând să fie utilizate pentru acţiuni de sprijinire a dezvoltării şi modernizării producţiei vitivinicole, aprobate prin ordin al ministrului agriculturii, alimentaţiei şi pădurilor. 

   Art. 48. - (1) Oficiul Naţional al Denumirilor de Origine pentru Vinuri şi Alte Produse Vitivinicole, denumit în continuare O.N.D.O.V., se organizează şi funcţionează ca instituţie publică, cu personalitate juridică, în subordinea Ministerului Agriculturii, Alimentaţiei şi Pădurilor, cu finanţare din bugetul de stat aprobat pentru minister şi din venituri extrabugetare. 

   (2) Modul de organizare şi funcţionare a O.N.D.O.V., precum şi structurile sale organizatorice, centrale şi teritoriale, se aprobă prin ordin al ministrului agriculturii, alimentaţiei şi pădurilor. 

   Art. 49. - O.N.D.O.V. îndeplineşte următoarele atribuţii: 

   a) elaborarea normelor tehnice pentru producerea vinurilor, a altor produse vitivinicole cu denumire de origine controlată, care se aprobă prin ordin al ministrului agriculturii, alimentaţiei şi pădurilor, cu consultarea I.S.C.T.V. şi a Oficiului Naţional al Viei şi Vinului; 

   b) întocmirea, împreună cu Oficiul Naţional al Viei şi Vinului, a unor proiecte de ordine ale ministrului agriculturii, alimentaţiei şi pădurilor pentru aprobarea denumirilor de origine controlată la vinuri şi alte produse vitivinicole; 

   c) eliberarea deciziilor privind acordarea dreptului de producere a vinurilor şi a altor produse vitivinicole cu denumire de origine controlată; 

   d) eliberarea autorizaţiilor de producător de vinuri şi de alte produse vitivinicole cu denumire de origine controlată, în baza cererilor întocmite de deţinătorii plantaţiilor viticole îndreptăţiţi să producă astfel de băuturi sau de producătorii de vinuri care realizează vinificarea strugurilor preluaţi de la cultivatorii de viţă de vie care deţin astfel de plantaţii; 

   e) eliberarea certificatelor de atestare a dreptului de comercializare a vinurilor şi a altor produse vitivinicole cu denumire de origine controlată, în baza verificărilor efectuate în legătură cu respectarea normelor tehnice de realizare a acestor produse, precum şi a controlului analitic şi organoleptic executat asupra celor pregătite în vederea comercializării; 

   f) analizarea contestaţiilor depuse în legătură cu deciziile de retragere a certificatelor menţionate la lit. e); 

   g) controlul, împreună cu I.S.C.T.V., privind modul de respectare şi aplicare a prevederilor legale în legătură cu regimul denumirilor de origine controlată pentru produsele menţionate; 

   h) retragerea temporară sau definitivă a documentelor de atestare, în cazul în care se constată nerespectarea de către producători a prevederilor deciziilor de producere a vinurilor şi a altor băuturi cu denumire de origine controlată, sesizând totodată I.S.C.T.V. în vederea constatării infracţiunilor sau a contravenţiilor prevăzute de lege; 

   i) asigurarea, prin intermediul specialiştilor împuterniciţi, numiţi prin ordin al ministrului agriculturii, alimentaţiei şi pădurilor, a semnării documentelor de atestare a calităţii vinurilor şi a celorlalte produse vitivinicole cu denumire de origine controlată şi a băuturilor alcoolice distilate cu indicaţie geografică recunoscută; 

   j) îndeplinirea altor atribuţii stabilite de actele normative în vigoare. 

   Art. 50. - Taxele pentru eliberarea autorizaţiei de producător de struguri, vinuri şi alte produse vitivinicole cu denumire de origine controlată şi a certificatului de atestare a dreptului de comercializare a acestora, solicitate de către deţinătorii de plantaţii viticole, precum şi de producătorii de vinuri din această categorie, se stabilesc prin ordin al ministrului agriculturii, alimentaţiei şi pădurilor. 

   Art. 51. - Sumele încasate de O.N.D.O.V. din amenzi şi din prestări de servicii se varsă în fondul special "Dezvoltarea agriculturii româneşti", constituit potrivit prevederilor Legii nr. 268/2001, la dispoziţia Ministerului Agriculturii, Alimentaţiei şi Pădurilor, urmând să fie utilizate pentru acţiuni de sprijinire a dezvoltării şi modernizării producţiei vitivinicole, aprobate prin ordin al ministrului agriculturii, alimentaţiei şi pădurilor. 

   Art. 52. - (1) Oficiul Naţional al Viei şi Vinului, denumit în continuare O.N.V.V., funcţionează în subordinea Ministerului Agriculturii, Alimentaţiei şi Pădurilor ca organism specializat cu caracter tehnico-ştiinţific, cu personalitate juridică. 

   (2) Modul de organizare şi funcţionare a O.N.V.V. se aprobă prin ordin al ministrului agriculturii, alimentaţiei şi pădurilor. 

   Art. 53. - (1) O.N.V.V. este finanţat din venituri extrabugetare şi din alocaţii bugetare, prin bugetul stabilit pentru Ministerul Agriculturii, Alimentaţiei şi Pădurilor. 

   (2) Veniturile extrabugetare ale O.N.V.V. se realizează prin: 

   a) cotizaţii ale membrilor săi; 

   b) sponsorizări; 

   c) donaţii; 

   d) prestări de servicii. 

   (3) Veniturile extrabugetare, completate cu alocaţiile bugetare repartizate de Ministerul Agriculturii, Alimentaţiei şi Pădurilor pentru O.N.V.V., se utilizează pentru susţinerea activităţii secretariatului permanent, achitarea cotizaţiei României de membru al Organizaţiei Internaţionale a Viei şi Vinului, denumită în continuare O.I.V., pentru abonamente la publicaţiile străine de specialitate, participarea specialiştilor români la manifestările organizate de O.I.V., organizarea de acţiuni cu caracter tehnico-ştiinţific şi alte acţiuni de interes naţional în domeniu, aprobate de Ministerul Agriculturii, Alimentaţiei şi Pădurilor. 

   Art. 54. - (1) O.N.V.V. este constituit din cei mai reputaţi specialişti din domeniul vitivinicol, din cercetare, învăţământ şi producţie, aleşi în adunarea generală. 

   (2) Adunarea generală alege comitetul executiv, secretariatul permanent şi adoptă statutul acestui organism. Prin ordin al ministrului agriculturii, alimentaţiei şi pădurilor se aprobă statutul şi componenţa O.N.V.V., ale comitetului executiv şi ale secretariatului permanent. 

   Art. 55. - O.N.V.V. îndeplineşte următoarele atribuţii: 

   a) fundamentarea, pe bază de studii şi analize, a strategiei pe care România o dezvoltă în domeniul viticulturii şi vinificaţiei şi participarea la stabilirea cadrului metodologic de desfăşurare a activităţii din acest sector, în concordanţă cu interesele economiei şi ale producătorilor, precum şi cu reglementările internaţionale; 

   b) avizarea lucrărilor de delimitare a arealelor viticole, zonarea soiurilor de viţă de vie, stabilirea tipurilor de vin şi a altor produse pe bază de must şi vin, autorizate pentru producere, inclusiv a celor cu denumire de origine controlată, precum şi a altor lucrări privind dezvoltarea sectorului vitivinicol; 

   c) avizarea normelor tehnice privind stabilirea condiţiilor de cultură a viţei de vie şi de producere a vinurilor şi a altor produse vitivinicole cu denumire de origine controlată; 

   d) iniţierea şi sprijinirea unor acţiuni de propagandă vitivinicolă, a unor manifestări naţionale şi internaţionale de profil, precum şi asigurarea legăturii României cu organismele internaţionale de specialitate. 

   CAPITOLUL VI
  Sancţiuni 

   Art. 56. - Încălcarea prevederilor prezentei legi atrage răspunderea civilă, contravenţională sau penală, după caz. 

   Art. 57. - Constituie infracţiuni următoarele fapte: 

   a) defrişarea viilor nobile în suprafaţă mai mare de 0,1 ha de agent economic sau de familie, fără autorizaţie, se pedepseşte potrivit art. 217 din Codul penal; 

   b) falsificarea sau substituirea vinurilor ori a băuturilor pe bază de must, vin, distilat şi subproduse vinicole, conform art. 19 şi art. 26 alin. (4), precum şi vânzarea acestora, cunoscând că sunt falsificate sau substituite, se pedepsesc potrivit art. 297 şi 313 din Codul penal. 

   Art. 58. - (1) Pentru prejudicii cauzate prin săvârşirea faptelor prevăzute la art. 57 persoanele vinovate pot fi obligate la despăgubiri, potrivit dreptului comun. 

   (2) În cazul săvârşirii faptelor prevăzute la art. 57 lit. b) se aplică şi măsura confiscării întregii cantităţi fraudate. 

   Art. 59. - Constituie contravenţii următoarele fapte, dacă nu au fost săvârşite în astfel de condiţii încât, potrivit legii penale, să constituie infracţiuni: 

   a) înfiinţarea de plantaţii de vii în suprafaţă de peste 0,1 ha de agent economic sau de familie ori extinderea peste această limită a celor existente, fără autorizaţie de plantare eliberată de direcţiile generale pentru agricultură şi industrie alimentară judeţene şi a municipiului Bucureşti, potrivit prevederilor art. 11 alin. (1) şi (2); 

   b) înfiinţarea de plantaţii mai mari de 0,1 ha sau extinderea peste această limită a celor existente cu alte soiuri decât cele recomandate şi autorizate, potrivit prevederilor art. 12 alin. (1); 

   c) încălcarea art. 12 alin. (2) prin plantarea de hibrizi direct producători în arealele viticole sau în extravilanul localităţilor situate în afara arealelor viticole; 

   d) producerea vinurilor cu denumire de origine în afara arealului delimitat, cu excepţia cazurilor prevăzute la art. 23 alin. (2) şi (3); 

   e) punerea în consum şi comercializarea unor vinuri şi a altor produse obţinute din must, vin şi distilat de vin, care nu corespund caracteristicilor calitative şi de compoziţie, stabilite prin normele metodologice de aplicare a prezentei legi şi prin standardele în vigoare, potrivit art. 25 şi art. 26 alin. (1) şi (2); 

   f) folosirea unor denumiri de origine în comercializarea vinurilor şi a altor produse vinicole, fără îndeplinirea condiţiilor stabilite de Ministerul Agriculturii, Alimentaţiei şi Pădurilor pentru acordarea acestora, potrivit prevederilor art. 30 alin. (1)-(3); 

   g) producerea, în vederea comercializării, a vinurilor, a vinurilor speciale, a romaniacurilor, a altor băuturi pe bază de must şi vin, precum şi a oţetului din vin, fără licenţă de fabricaţie, eliberată potrivit prevederilor art. 31; 

   h) nerespectarea de către producătorii şi comercianţii de produse în vrac a normelor de evidenţă a acestora, potrivit art. 33; 

   i) importul şi exportul de vinuri şi de alte produse vinicole în alte condiţii decât cele prevăzute la art. 34 alin. (1)-(4); 

   j) punerea în consum a vinurilor şi băuturilor pe bază de must, vin şi distilat de vin sub formă îmbuteliată, fără respectarea prevederilor art. 36; 

   k) producerea, în vederea comercializării, a băuturilor alcoolice distilate cu indicaţie geografică recunoscută, care nu corespund normelor tehnice în vigoare; 

   l) folosirea de substanţe aromatizante naturale pentru producerea vinurilor speciale, altele decât cele enunţate la art. 18 lit. c). În caz de recidivă se retrage licenţa de fabricaţie; 

   m) plantarea hibrizilor interspecifici cu rezistenţă relativă la boli, obţinuţi prin încrucişări complexe între soiuri Vitis vinifera şi soiuri aparţinând altor specii ale genului Vitis, în alte condiţii decât cele prevăzute la art. 12 alin. (3). 

   Art. 60. - (1) Contravenţiile prevăzute la art. 59 se sancţionează după cum urmează: 

   a) cu amendă de la 8.000.000 lei la 16.000.000 lei, cele prevăzute la lit. b) şi h); 

   b) cu amendă de la 20.000.000 lei la 25.000.000 lei, cele prevăzute la lit. a), f), g), i), j) şi m); 

   c) cu amendă de la 30.000.000 lei la 50.000.000 lei, cele prevăzute la lit. c); 

   d) cu amendă de la 200.000.000 lei la 250.000.000 lei, cele prevăzute la lit. d), e), k) şi l), precum şi confiscarea cantităţii fraudate. 

   (2) Amenzile pot fi aplicate şi persoanelor juridice. 

   Art. 61. - Constatarea contravenţiilor şi aplicarea sancţiunilor prevăzute în prezenta lege se fac prin proces-verbal încheiat de persoane special împuternicite de către Ministerul Agriculturii, Alimentaţiei şi Pădurilor, Ministerul Finanţelor Publice, Ministerul Sănătăţii şi Familiei şi Autoritatea Naţională pentru Protecţia Consumatorilor, fiecare în raport cu atribuţiile ce le revin prin actul propriu de organizare şi funcţionare. 

   Art. 62. - Contravenţiilor prevăzute la art. 59 le sunt aplicabile şi dispoziţiile legii privind stabilirea şi sancţionarea contravenţiilor. 

   CAPITOLUL VII
  Dispoziţii finale 

   Art. 63. - (1) Condiţiile de delimitare teritorială a arealelor viticole, cele privind normele de înfiinţare, întreţinere şi defrişare a plantaţiilor viticole, condiţiile pe care trebuie să le îndeplinească vinurile şi produsele pe bază de must, vin şi distilat de vin şi subproduse vinicole proprii consumului uman direct, condiţiile de atribuire a denumirii de origine controlată şi cele privind obţinerea vinurilor din această categorie, practicile şi tratamentele oenologice autorizate, normele de realizare, evidenţă şi atestare a produselor vitivinicole, cele privind comercializarea lor, precum şi alte măsuri se stabilesc prin norme metodologice de aplicare a prezentei legi, elaborate de Ministerul Agriculturii, Alimentaţiei şi Pădurilor, cu avizul Ministerului Finanţelor Publice, Ministerului Sănătăţii şi Familiei şi al Ministerului Integrării Europene. 

   (2) Ministerul Agriculturii, Alimentaţiei şi Pădurilor va emite în termen de 60 de zile de la publicarea prezentei legi în Monitorul Oficial al României, Partea I, normele metodologice de aplicare a legii, care vor fi supuse spre aprobare Guvernului. 

   Art. 64. - Efectuarea recensământului patrimoniului viticol se aprobă prin hotărâre a Guvernului. 

   Art. 65. - Se exceptează de la prevederile art. 11, 12, 17, 25 şi 26 suprafeţele de vii şi loturile de struguri, precum şi băuturile folosite în interes experimental sau didactic de către unităţile de cercetare, învăţământ, de încercare a soiurilor sau de testare a produselor. Limitele de derogare se stabilesc prin normele metodologice de aplicare a prezentei legi. 

   Art. 66. - Obiecţiunile, contestaţiile şi plângerile formulate la actele de control se soluţionează conform dispoziţiilor legale privind soluţionarea obiecţiunilor, contestaţiilor şi plângerilor asupra sumelor constatate şi aplicate prin actele de control ale organelor Ministerului Agriculturii, Alimentaţiei şi Pădurilor. 

   Art. 67. - (1) Prezenta lege intră în vigoare la 90 de zile de la data publicării ei în Monitorul Oficial al României, Partea I. 

   (2) Pe data intrării în vigoare a prezentei legi se abrogă Legea viei şi vinului nr. 67/1997, publicată în Monitorul Oficial al României, Partea I, nr. 81 din 5 mai 1997, modificată şi completată prin Ordonanţa Guvernului nr. 34/2000, precum şi orice alte dispoziţii contrare. 

   Art. 68. - Anexele nr. 1-4 fac parte integrantă din prezenta lege. 

    Această lege a fost adoptată de Senat în şedinţa din 25 martie 2002, cu respectarea prevederilor art. 74 alin. (1) din Constituţia României. 

    p. PREŞEDINTELE SENATULUI,
PAUL PĂCURARU 

    Această lege a fost adoptată de Camera Deputaţilor în şedinţa din 9 aprilie 2002, cu respectarea prevederilor art. 74 alin. (1) din Constituţia României. 

    PREŞEDINTELE CAMEREI DEPUTAŢILOR
VALER DORNEANU 

    Bucureşti, 29 aprilie 2002. 

    Nr. 244. 

   ANEXA Nr. 1 
    PRODUSELE
obţinute prin valorificarea strugurilor, musturilor, vinurilor
şi subproduselor vitivinicole 

   1. Strugurii proaspeţi 

   2. Mustul de struguri 

   3. Mustul tăiat 

   4. Mustul de struguri concentrat 

   5. Mustul de struguri concentrat rectificat 

   6. Sucul de struguri 

   7. Sucul de struguri concentrat 

   8. Mistelul 

   9. Mustul de struguri parţial fermentat 

   10. Tulburelul 

   11. Vinul 

   12. Vinul brut 

   13. Vinul spumant 

   14. Vinul spumos 

   15. Vinul Muscat spumant 

   16. Vinul petiant 

   17. Vinul perlant 

   18. Băutura spumantă slab alcoolică din struguri 

   19. Vinul special aromatizat 

   20. Vinul pelin 

   21. Vinul licoros 

   22. Vinul alcoolizat 

   23. Alcoolul etilic de origine viticolă 

   24. Distilatul de vin 

   25. Romaniacul 

   26. Rachiul de vin 

   27. Tescovina de struguri 

   28. Distilatul de tescovină 

   29. Rachiul de tescovină 

   30. Drojdia de vin 

   31. Distilatul de drojdie 

   32. Rachiul de drojdie 

   33. Spuma de drojdie 

   34. Oţetul din vin 

   35. Pichetul. 

 

  ANEXA Nr. 2 
    DEFINIŢIILE
produselor obţinute din struguri, musturi, vinuri şi subproduse
vitivinicole şi termenii utilizaţi pentru desemnarea lor 

   1. Strugurii proaspeţi sunt fructele viţei de vie, folosite ca atare ori ca materie primă în vinificaţie, recoltate la maturitatea tehnologică, sau de consum ori într-un anumit stadiu de supramaturare, care după zdrobire sau presare cu mijloace obişnuite pot intra spontan în fermentaţie alcoolică. 

   2. Mustul de struguri este produsul lichid obţinut, prin scurgere liberă sau prin procedee fizice, din struguri proaspeţi. Se admite ca mustul să aibă un conţinut în alcool dobândit de cel mult 1% în volume. 

   3. Mustul tăiat este mustul oprit să intre în fermentaţie alcoolică, prin aplicarea unui procedeu autorizat; conţinutul său în alcool nu depăşeşte 1% în volume. 

   4. Mustul de struguri concentrat este produsul necaramelizat, obţinut prin deshidratarea parţială a mustului proaspăt sau tăiat, efectuată printr-o metodă autorizată, alta decât cea de încălzire pe foc direct. El se obţine din struguri de vin cu o concentraţie în zahăr de cel puţin 145 g/l, are un conţinut în zaharuri indicat printr-un indice refractometric determinat la 20°C de minimum 50,9% şi poate avea un conţinut în alcool dobândit de maximum 1% în volume. 

   5. Mustul de struguri concentrat rectificat este produsul obţinut prin deshidratarea parţială a mustului proaspăt sau a mustului tăiat, efectuată printr-o metodă autorizată, alta decât cea de încălzire pe foc direct, care a fost supus unor tratamente autorizate de dezacidificare şi de eliminare a altor compuşi decât zahărul. El se obţine din struguri de vin cu o concentraţie în zahăr de cel puţin 145 g/l, are un conţinut în zaharuri indicat printr-un indice refractometric determinat la 20°C de minimum 61,7% şi poate avea un conţinut în alcool dobândit de maximum 1% în volume. 

   6. Sucul de struguri este produsul lichid nefermentat, dar fermentabil, obţinut prin aplicarea de tratamente autorizate, din must de struguri sau prin reconstituire, din must de struguri concentrat ori din suc de struguri concentrat. Se admite ca sucul de struguri să aibă un conţinut în alcool dobândit de cel mult 1% în volume. 

   7. Sucul de struguri concentrat este produsul necaramelizat, obţinut prin deshidratarea parţială a sucului de struguri prin folosirea unei metode autorizate, alta decât cea de încălzire pe foc direct, astfel ca indicele refractometric determinat la temperatura de 20°C să nu fie mai mic de 50,9%. Se admite ca sucul de struguri concentrat să aibă un conţinut în alcool dobândit de cel mult 1% în volume. 

   8. Mistelul este produsul obţinut prin alcoolizarea mustului de struguri neintrat în fermentaţie. El poate avea o tărie alcoolică dobândită cuprinsă între 12% şi 15% în volume, iar mustul folosit pentru obţinerea sa trebuie să aibă un conţinut în zahăr de cel puţin 145 g/l. Alcoolizarea se face cu alcool etilic alimentar sau cu alcool de origine viticolă, cu tăria alcoolică de cel puţin 95% în volume, sau cu distilat de vin cu tărie alcoolică cuprinsă între 52% şi 86% în volume. Mistelul este utilizat, în principal, ca materie primă pentru prepararea de vinuri speciale. 

   9. Mustul de struguri parţial fermentat este produsul provenit prin fermentarea mustului de struguri, având o tărie alcoolică dobândită mai mare de 1% în volume, dar mai mică de trei cincimi din tăria sa alcoolică totală. Totodată, în cazul producerii unor vinuri de calitate cu denumire de origine, musturile a căror tărie alcoolică dobândită este mai mică de trei cincimi din tăria lor alcoolică totală, dar nu mai puţin de 5,5% în volume, nu sunt considerate musturi parţial fermentate. 

   10. Tulburelul este vinul în curs de desăvârşire a fermentaţiei alcoolice, neseparat de drojdie, cu o tărie alcoolică totală de minimum 8,5% în volume. El poate fi pus în consum până la sfârşitul anului de recoltă. 

   11. Vinul este băutura obţinută exclusiv prin fermentarea alcoolică, completă sau parţială, a strugurilor proaspeţi, zdrobiţi sau nezdrobiţi, ori a mustului de struguri. Tăria alcoolică dobândită a vinului nu poate fi mai mică de 8,5% în volume. 

   12. Vinul brut este vinul cu fermentaţia alcoolică încheiată înaintea separării sale de drojdie. 

   13. Vinul spumant este produsul cu conţinut în dioxid de carbon de origine exclusiv endogenă, obţinut prin fermentarea secundară a vinului apt pentru consum sau prin fermentarea naturală a mustului de struguri proaspeţi care dezvoltă în sticlele în care este îmbuteliat ca produs finit o presiune de minimum 3 bari la temperatura de 20°C. 

   14. Vinul spumos este produsul cu conţinut în dioxid de carbon de origine total sau parţial exogenă, obţinut din vinuri apte pentru consum, care dezvoltă în sticlele în care este îmbuteliat ca produs finit o presiune de minimum 3 bari la temperatura de 20°C. 

   15. Vinul Muscat spumant este băutura efervescentă provenită din must de struguri cu aromă de tip Muscat, al cărui conţinut în zahăr este de minimum 180 g/l. El are un conţinut în dioxid de carbon de origine endogenă, rezultat în urma fermentării mustului în rezervoare, dezvoltând în sticlele în care este îmbuteliat ca produs finit o presiune de minimum 3 bari la temperatura de 20°C. Vinul Muscat spumant are o tărie alcoolică dobândită de minimum 6% în volume. 

   16. Vinul petiant este produsul cu conţinut în dioxid de carbon de origine endogenă, care dezvoltă în sticlele în care este îmbuteliat ca produs finit o presiune cuprinsă între 1 şi 2,5 bari la temperatura de 20°C, cu tărie alcoolică dobândită de minimum 7% în volume şi tărie alcoolică totală de minimum 9% în volume. 

   17. Vinul perlant este produsul cu un conţinut în dioxid de carbon de origine total sau parţial exogenă, care dezvoltă în sticlele în care este îmbuteliat ca produs finit o presiune cuprinsă între 1 şi 2,5 bari la temperatura de 20°C, cu tărie alcoolică dobândită de minimum 7% în volume şi tărie alcoolică totală de minimum 9% în volume. 

   18. Băutura spumantă slab alcoolică din struguri este produsul cu tărie alcoolică dobândită de maximum 3% în volume şi conţinut în zahăr de peste 80 g/l, cu dioxid de carbon de origine endogenă, rezultat în urma fermentării mustului în rezervoare, care dezvoltă în sticlele în care este îmbuteliat ca produs finit o presiune de minimum 2,5 bari la temperatura de 20°C. 

   19. Vinul aromatizat este produsul obţinut din vin cu adaos de must de struguri, must de struguri parţial fermentat şi/sau mistel, must concentrat, zaharoză, substanţe aromatizante extrase din plante admise de legislaţia în vigoare, distilat de vin, alcool alimentar, alte vinuri speciale. Proporţia vinului utilizat trebuie să fie de cel puţin 75% din produsul finit. Tăria alcoolică dobândită este de 14,5%-22% în volume, iar tăria alcoolică totală este de cel puţin 17,5% în volume. 

   20. Vinul pelin este produsul obţinut din mustul fermentat în prezenţa pelinului sau a unor plante în rândul cărora predomină pelinul, eventual şi a unor fructe, precum şi din vin în care s-a adăugat extract alcoolic din aceleaşi plante şi fructe, cu sau fără folosirea îndulcitorilor autorizaţi: must tăiat, must concentrat sau zaharoză. 

   21. Vinul licoros este produsul ce poate fi obţinut din must sau vin, precum şi din amestecul acestora, cu adaos de must concentrat, must concentrat rectificat, distilat de vin cu tăria alcoolică cuprinsă între 52% şi 86% în volume, alcool de origine viticolă sau alcool alimentar rectificat, cu tăria alcoolică de minimum 96% în volume, mistel, folosite separat sau în amestec. Strugurii folosiţi ca materie primă pentru producerea vinurilor licoroase trebuie să aibă, la cules, un conţinut în zahăr de minimum 204 g/l. Tăria alcoolică dobândită a vinurilor licoroase este cuprinsă între 15% şi 22% în volume, iar conţinutul lor în zaharuri este de minimum 80 g/l. O parte a tăriei alcoolice dobândite a produsului finit, care nu poate fi mai mică de 4% în volume, trebuie să provină din fermentarea parţială sau totală a zahărului iniţial al strugurilor, musturilor sau vinurilor utilizate. 

   22. Vinul alcoolizat este produsul obţinut din vin sec cu adaos de distilat de vin cu o tărie alcoolică dobândită de maximum 86% în volume. El prezintă o tărie alcoolică dobândită cuprinsă între 18% şi 24% în volume şi o aciditate volatilă de maximum 1,5 g/l exprimată în acid acetic. 

   23. Alcoolul etilic de origine viticolă este produsul obţinut exclusiv prin distilare şi rectificare, pornind de la vin, pichet, distilat de vin, tescovină de struguri, distilat de tescovină şi drojdie de vin. Concentraţia alcoolică minimă este de 95,5% în volume. 

   24. Distilatul de vin este produsul obţinut exclusiv prin distilare la maximum 86% în volume a vinului sau a vinului alcoolizat ori prin redistilare la maximum 86% în volume a distilatului de vin. 

   25. Romaniacul este băutura alcoolică distilată obţinută exclusiv din distilatul de vin, învechit minimum 12 luni în contact cu lemnul de stejar, în producerea căruia s-au folosit tratamente şi practici autorizate şi la care tăria alcoolică minimă de comercializare este de 36% în volume. Categoriile de calitate sunt stabilite prin normele metodologice de aplicare a prezentei legi. 

   26. Rachiul de vin este băutura alcoolică obţinută din distilat de vin, învechit prin punerea în contact cu lemnul de stejar minimum 6 luni şi cu adaos de bonificatori autorizaţi sau neînvechit, cu sau fără adaos de bonificatori. Diluarea distilatului de vin se face cu apă dedurizată cu duritate de maximum 3 grade germane, iar concentraţia alcoolică minimă este de 37,5% în volume. 

   27. Tescovina de struguri reprezintă totalitatea părţilor vegetale componente ale strugurilor folosiţi la obţinerea mustului sau a vinului prin procesul de presare. Aceasta poate fi nefermentată sau în diferite stadii de fermentaţie alcoolică. 

   28. Distilatul de tescovină este produsul obţinut prin distilarea tescovinei fermentate, utilizându-se antrenarea directă cu vapori, sau prin adaosul de apă peste tescovină, precum şi prin redistilarea unui distilat de tescovină cu concentraţia alcoolică mai scăzută, care în urma redistilării trebuie să aibă concentraţia alcoolică de maximum 86% în volume. 

   29. Rachiul de tescovină este băutura alcoolică obţinută din distilat de tescovină neînvechit sau învechit în vase de lemn de stejar minimum 6 luni. La punerea în consum diluarea se face cu apă dedurizată cu duritate de maximum 3 grade germane, iar concentraţia alcoolică minimă a produsului este de 37,5% în volume. 

   30. Drojdia de vin este depozitul format în recipiente în urma fermentării mustului, stocării vinului sau a mustului şi a aplicării de tratamente autorizate asupra musturilor şi vinurilor, precum şi cel separat prin filtrarea sau centrifugarea acestor produse. 

   31. Distilatul de drojdie este produsul obţinut prin distilarea drojdiei de vin sau redistilarea unui distilat de drojdie la maximum 86% în volume. 

   32. Rachiul de drojdie este băutura alcoolică obţinută din distilatul de drojdie, neînvechit sau învechit în contact cu lemnul de stejar minimum 6 luni, la care se permite utilizarea de bonificatori autorizaţi, iar tăria alcoolică minimă este de 37,5% în volume. 

   33. Spuma de drojdie este băutura alcoolică distilată obţinută din drojdia de vin care a fost supusă unui proces de distilare şi redistilare la maximum 86% în volume cu ajutorul unor instalaţii speciale care permit separarea fracţiilor "frunte" şi "coadă", iar concentraţia alcoolică minimă a produsului finit rezultat în urma diluării cu apă dedurizată, cu duritatea totală de maximum 3 grade germane, este de 37,5% în volume. Maturarea distilatului pentru obţinerea spumei de drojdie se face în vase de lemn de stejar pe durata a minimum 3 luni. 

   34. Oţetul de vin este produsul obţinut prin fermentarea acetică a vinului sau a amestecului fermentabil, în care vinul intervine în proporţie de minimum 70% în volume. Aciditatea totală a oţetului din vin este de minimum 60 g/l, exprimată în acid acetic. 

   35. Pichetul este produsul obţinut prin epuizarea cu apă a tescovinei proaspete sau fermentate, fără adaos de zahăr. El poate fi folosit numai pentru industrializare, la producerea alcoolului de origine viticolă sau poate intra în amestecul fermentabil folosit la prepararea oţetului, fiind interzisă comercializarea sa pentru consumul uman. 

   36. Tăria alcoolică dobândită, în volume, reprezintă numărul de volume în alcool pur conţinut în 100 de volume din produsul considerat, la temperatura de 20°C. 

   37. Tăria alcoolică potenţială, în volume, reprezintă numărul de volume de alcool pur ce poate fi realizat prin fermentarea totală a zaharurilor prezente în produs, conţinut în 100 de volume din produsul considerat, determinat la temperatura de 20°C. 

   38. Tăria alcoolică totală este suma tăriei alcoolice dobândite şi potenţiale. 

   39. Tăria alcoolică naturală este tăria alcoolică totală a produsului considerat înaintea oricărei îmbogăţiri. 

   40. Gradul de duritate german (°dH) este egal cu 10 miligrame oxid de calciu la un litru de apă. 

   ANEXA Nr. 3 
    DEFINIŢII
ale arealului viticol şi ale grupelor de soluri 

   1. Arealul viticol reprezintă aria geografică a culturii viţei de vie, în care se includ zonele viticole, regiunile viticole, podgoriile, centrele viticole şi plaiurile viticole. 

   2. Zona viticolă este arealul de mare întindere care grupează mai multe podgorii făcând parte din regiuni viticole diferite, caracterizat mai ales prin condiţiile sale climatice determinate pentru potenţialul calitativ al strugurilor şi vinurilor. 

   3. Regiunea viticolă cuprinde un larg teritoriu cultivat cu viţă de vie, caracterizat prin condiţii naturale de climă şi de relief relativ asemănătoare, precum şi prin direcţii de producţie şi sortimente apropiate. 

   4. Podgoria este o unitate teritorială naturală şi tradiţională, caracterizată prin condiţii specifice de climă, sol şi relief, prin solurile cultivate, prin metodele de cultură şi procedeele de vinificare folosite, care, în ansamblu, conduc la obţinerea unor producţii de struguri şi vinuri cu însuşiri specifice. 

   5. Centrul viticol este teritoriul care cuprinde plantaţiile viticole din una sau mai multe localităţi, care face sau nu face parte integrantă dintr-o podgorie şi care constituie o unitate teritorială caracterizată prin factori specifici de climă, sol şi sortiment, precum şi prin condiţii agrotehnice şi tehnologice asemănătoare. Centrul viticol cuprinde o suprafaţă mai mică decât podgoria. 

   6. Plaiul viticol este teritoriul restrâns din cadrul unui centru viticol, ce cuprinde plantaţiile de viţă de vie situate pe aceeaşi formă de relief. Factorii naturali, precum şi condiţiile de cultură şi de tehnologie ce privesc plaiul viticol sunt asemănătoare pe întreaga suprafaţă cultivată cu viţă de vie, determinând obţinerea unor produse cu însuşiri de calitate specifice. 

   7. Soiurile recomandate sunt cele care valorifică cel mai bine condiţiile de mediu şi îşi pun în valoare, în cel mai înalt grad, potenţialul calitativ şi productiv în arealele în care sunt cultivate. Soiurile recomandate sunt avizate cu precădere la extinderea în plantaţii. 

   8. Soiurile autorizate sunt cele care, prin însuşirile lor biologice şi tehnologice, îşi pun în valoare potenţialul calitativ şi cantitativ, sub potenţialul soiurilor recomandate, în condiţiile arealului lor de cultură. Soiurile autorizate pot fi extinse în mod complementar, alături de cele recomandate. 

   9. Soiurile autorizate temporar sunt cele aflate în cultură, dar care se comportă mai puţin satisfăcător sau nesatisfăcător în condiţiile arealelor respective. Soiurile autorizate temporar nu pot fi promovate în noile plantaţii din podgoria sau centrul viticol în care au o comportare mediocră sau slabă. Din această categorie fac parte atât soiurile care aparţin speciei Vitis vinifera din sortimentul vechi local, cât şi hibrizii interspecifici. 

   10. Soiurile interzise sunt cele care, prin însuşirile lor biologice sau tehnologice, influenţează în mod negativ calitatea produselor vitivinicole. Din această categorie fac parte hibrizii direct producători, denumiţi HDP. Lista cuprinzând soiurile interzise se aprobă prin ordin al ministrului agriculturii, alimentaţiei şi pădurilor. 

   ANEXA Nr. 4 
    DEFINIŢIILE
dreptului de plantare, dreptului de plantaţie nouă, dreptului de
replantare şi dreptului de plantare pe o rezervă de teren 

   1. Prin drept de plantare se înţelege dreptul de înfiinţare a unei plantaţii viticole în cadrul următoarelor 3 situaţii: 

   a) dreptul de plantaţie nouă; 

   b) dreptul de replantare; 

   c) dreptul de plantare pe o rezervă de teren. 

   2. Dreptul de plantaţie nouă este dreptul de a înfiinţa o plantaţie viticolă, care se acordă în cadrul măsurilor de comasare sau de expropriere pentru utilităţi publice, pentru experimentări viticole, pentru plantaţii-mamă furnizoare de coarde-altoi sau portaltoi ori pentru suprafeţele destinate exclusiv consumului familial. 

   3. Dreptul de replantare reprezintă dreptul de reînfiinţare a unei plantaţii viticole pe o suprafaţă echivalentă în cultură pură cu cea a viţelor care au fost sau trebuie să fie defrişate. 

   4. Dreptul de plantare pe o rezervă de teren este dreptul de înfiinţare a unei plantaţii viticole care se obţine în cazul neutilizării în perioada admisă a drepturilor de plantaţie nouă sau de replantare. 

   5. Supraaltoirea reprezintă altoirea unei viţe de vie care a făcut deja obiectul unei altoiri, în scopul reconversiunii sau reîntregirii plantaţiei viticole. Soiul altoi folosit trebuie să fie din aceeaşi direcţie de producţie cu cel pe care se face supraaltoirea. 

